HR
C 303/2
Službeni list Europske unije
8.8.2022.
V. (Objave)
SUDSKI POSTUPCI
SUD Presuda Suda (prvo vijeće) od 22. lipnja 2022. (zahtjev za prethodnu odluku koji je uputio Audiencia Provincial de León (Španjolska) – Volvo AB, DAF TRUCKS NV/RM (Predmet C-267/20) (1) („Zahtjev za prethodnu odluku – Zabranjeni sporazumi – Članak 101.
UFEU-a – Direktiva 2014/104/EU – Članci 10., 17. i 22. – Tužbe za naknadu štete zbog povreda odredaba prava tržišnog natjecanja Europske unije – Rok zastare – Oboriva presumpcija štete – Kvantificiranje pretrpljene štete – Nepravodobno prenošenje direktive – Vremenska primjena – Materijalne i postupovne odredbe”) (2022/C 303/02) Jezik postupka: španjolski Sud koji je uputio zahtjev Audiencia Provincial de León (Provincijski sud u Leónu, Španjolska)
Stranke glavnog postupka Tužitelji: AB Volvo, DAF TRUCKS NV Tuženik: RM
Izreka Članak 10.
Direktive 2014/104/EU Europskog parlamenta i Vijeća od 26. studenoga 2014. o određenim pravilima kojima se uređuju postupci za naknadu štete prema nacionalnom pravu za kršenje odredaba prava tržišnog natjecanja država članica i Europske unije treba tumačiti na način da je on materijalna odredba u smislu članka 22. stavka 1. te direktive i da u njegovo vremensko područje primjene ulazi tužba za naknadu štete zbog povrede prava tržišnog natjecanja koja je, iako se odnosi na povredu prava tržišnog natjecanja koja je prestala prije stupanja na snagu navedene direktive, podnesena nakon stupanja na snagu odredbi kojima se ta direktiva prenosi u nacionalno pravo, ako rok zastare koji se primjenjuje na tu tužbu na temelju starih pravila nije protekao prije datuma isteka roka za prenošenje te iste direktive.
Članak 17. stavak 1.
Direktive 2014/104 treba tumačiti na način da je on postupovna odredba u smislu članka 22. stavka 2. te direktive i da u njegovo vremensko područje primjene ulazi tužba za naknadu štete koja je, iako se odnosi na povredu prava tržišnog natjecanja koja je prestala prije stupanja na snagu navedene direktive, podnesena nakon 26. prosinca 2014. i nakon stupanja na snagu odredbi kojima se ona prenosi u nacionalno pravo.
Članak 17. stavak 2.
Direktive 2014/104 treba tumačiti na način da je on materijalna odredba u smislu članka 22. stavka 1. te direktive i da u njegovo vremensko područje primjene ne ulazi tužba za naknadu štete koja se, iako je podnesena nakon stupanja na snagu odredbi kojima se navedena direktiva nepravodobno prenosi u nacionalno pravo, odnosi na povredu prava tržišnog natjecanja koja je prestala prije datuma isteka roka za njezino prenošenje.
(1)
SL C 320, 28. 9.
2020.